Document ID: 32007R0054

REGULAMENTUL (CE) NR. 54/2007 AL CONSILIULUI
din 22 ianuarie 2007
de modificare a Regulamentului (CEE) nr. 3030/93 privind normele comune pentru importurile anumitor produse textile din țările terțe
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
De la 1 ianuarie 2007, Uniunea Europeană include două noi state membre, România și Bulgaria. Articolul 6 alineatul (7) din Actul de aderare prevede că restricțiile cantitative aplicate de către Comunitate importurilor de produse textile și vestimentare urmează să fie ajustate pentru a ține seama de aderarea noilor state membre la Comunitate. Restricțiile cantitative aplicabile importurilor în Comunitatea extinsă ale anumitor produse textile originare din țări terțe trebuie, prin urmare, să fie ajustate pentru a acoperi importurile în cele două noi state membre. Regulamentul (CEE) nr. 3030/93 al Consiliului din 12 octombrie 1993 privind normele comune pentru importurile anumitor produse textile originare din țări terțe (1) trebuie, prin urmare, să fie modificat.
(2)
Pentru a evita ca extinderea Comunității să aibă efecte restrictive asupra comerțului, trebuie, în cazul modificării cantităților, să se recurgă la o metodă care, în vederea adaptării noilor niveluri contingentare, să ia în considerare importurile tradiționale în noile state membre. O formulă constând în media importurilor din țările terțe în cele două noi state membre în ultimii trei ani redă măsura potrivită a acestor fluxuri istorice. O rată de creștere a fost adăugată. Anii 2003-2005 au fost considerați cei mai semnificativi, deoarece reprezintă cele mai recente informații disponibile despre importurile de produse textile și vestimentare în cele două noi state membre.
(3)
Prin urmare, anexele V și VII la Regulamentul (CEE) nr. 3030/93 ar trebui să fie modificate, pentru a preciza nivelurile contingentare aplicabile de la data extinderii, respectiv 1 ianuarie 2007.
(4)
Toate dispozițiile Regulamentului (CEE) nr. 3030/93 trebuie adaptate astfel încât să se aplice la importurile în noile state membre. În consecință, inițialele noilor state membre ar trebui inserate la anexa III.
(5)
Prin urmare, Regulamentul (CEE) nr. 3030/93 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CEE) nr. 3030/93 se modifică după cum urmează:
1.
La articolul 2, alineatul (9) se înlocuiește cu următorul text:
„(9) Punerea în liberă circulație într-unul dintre noile state membre aderente la Uniunea Europeană la 1 ianuarie 2007, și anume România și Bulgaria, a produselor textile care fac obiectul unor restricții cantitative sau a unei supravegheri în Comunitate, care au fost expediate înainte de 1 ianuarie 2007 și intră în cele două noi state membre la 1 ianuarie 2007 sau ulterior, se supune prezentării unei autorizații de import. Această autorizație de import este acordată în mod automat și fără limitări cantitative de autoritățile competente ale statului membru în cauză, în urma prezentării unor dovezi corespunzătoare, cum ar fi conosamentul, atestând că aceste produse au fost expediate înainte de 1 ianuarie 2007.
Astfel de licențe se comunică Comisiei.”
2.
La articolul 5, paragraful al doilea se înlocuiește cu următorul text:
„Punerea în liberă circulație a produselor textile expediate de unul dintre cele două noi state aderente la Uniunea Europeană la 1 ianuarie 2007 către o destinație din afara Comunității pentru procesare, înainte de 1 ianuarie 2007, și reimportate în același stat membru la această dată sau ulterior nu face obiectul restricțiilor cantitative și nici al obligației de a prezenta o autorizație de import, în cazul prezentării unor dovezi corespunzătoare, cum ar fi declarația de export. Autoritățile competente ale statului membru interesat furnizează Comisiei informații privind aceste importuri.”
3.
La anexa III articolul 28 alineatul (6), a doua liniuță se înlocuiește cu următorul text:
„-
două litere care identifică statul membru sau grupul de state membre de destinație, după cum urmează:
AT
=
Austria
BG
=
Bulgaria
BL
=
Benelux
CY
=
Cipru
CZ
=
Republica Cehă
DE
=
Republica Federală Germania
DK
=
Danemarca
EE
=
Estonia
GR
=
Grecia
ES
=
Spania
FI
=
Finlanda
FR
=
Franța
GB
=
Regatul Unit
HU
=
Ungaria
IE
=
Irlanda
IT
=
Italia
LT
=
Lituania
LV
=
Letonia
MT
=
Malta
PL
=
Polonia
PT
=
Portugalia
RO
=
România
SE
=
Suedia
SI
=
Slovenia
SK
=
Slovacia”.
4.
Anexa V se înlocuiește cu textul părții A din anexa la prezentul regulament.
5.
La anexa VII, tabelul se înlocuiește cu tabelul care figurează în partea B din anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 ianuarie 2007.

Labels: 18
3
1